คปภ.เร่งเคลียร์ ร้องเรียนประกัน
คปภ.เคลียร์ประเด็นร้องเรียนได้ 92% ประกันวินาศภัยยังครองแชมป์ถูกร้องมากสุด
26 มี.ค. 2559

โพสทูเดย์ - คปภ.เคลียร์ประเด็นร้องเรียนได้ 92% ประกันวินาศภัยยังครองแชมป์ถูกร้องมากสุด
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ปี 2558 ที่ผ่านมา คปภ.สามารถบริหารจัดการเรื่องร้องเรียนให้ประชาชนได้ข้อยุติ 92.97% โดยมีเรื่องร้องเรียนเข้ามาทั้งสิ้น 12,902 เรื่อง สามารถยุติเรื่องได้ 11,995 เรื่อง แยกเป็นเรื่องร้องเรียนที่เกี่ยวกับ พ.ร.บ.คุ้มครองผู้ประสบภัยจากรถ 574 เรื่อง ยุติเรื่องได้ 548 เรื่อง ด้านประกันวินาศภัย 9,262 เรื่อง สามารถยุติเรื่องได้ 8,717 เรื่อง และด้านประกันชีวิต 3,066 เรื่อง ยุติเรื่องได้ 2,730 เรื่อง เทียบกับปี 2557 มีเรื่องร้องเรียน 11,239 เรื่อง แต่ยุติเรื่องได้ถึง 10,902 เรื่อง หรือ 97%  
สำหรับเรื่องร้องเรียนยอดนิยม 5 อันดับแรกด้านประกันวินาศภัยในปี 2558 ก็คือ กรณีค่าขาดประโยชน์จากการใช้รถกรณีบริษัทจะจ่ายค่าซ่อมหรือค่าสินไหมทดแทนน้อยกว่าจำนวนที่ผู้เสียหายเรียกร้อง กรณีเมื่อเกิดความเสียหายแล้ว บริษัทคุมราคาล่าช้า หรือไม่จัดส่งอะไหล่ตามกำหนด กรณีบริษัทจ่ายค่าสินไหมทดแทนไม่เป็นไปตามระยะเวลาที่กฎหมายกำหนด กรณีบริษัทไม่จ่ายค่าเสื่อมราคา
ขณะที่ร้องเรียนยอดนิยม 5 อันดับที่เกี่ยวกับประกันชีวิตคือ กรณีบริษัทปฏิเสธโดยอ้างว่าผู้เอาประกันปกปิดข้อเท็จจริงในใบคำขอ กรณีคนกลาง (ตัวแทน นายหน้า ธนาคารพาณิชย์) บอกว่าเป็นโครงการพิเศษ หรือบอกว่าเป็นการฝากเงิน โดยไม่บอกให้ผู้เอาประกันรู้ว่าเป็นการทำประกันชีวิต กรณีถูกรบกวนโดยการเสนอขายประกันภัยทางโทรศัพท์ หรือยังไม่ได้ตกลงทำประกันแต่บริษัทส่งกรมธรรม์มาให้ผู้เอาประกันและมีการหักเงินจากบัตรเครดิต กรณีบริษัทจ่ายค่าสินไหมทดแทนไม่เป็นไปตามเงื่อนไข โดยอ้างว่าไม่มีความจำเป็นทางการแพทย์ หรือเกิดจากโรคที่เป็นมาก่อน กรณีกรมธรรม์ที่บริษัทออกให้ไม่เป็นไปตามที่ตัวแทนเสนอขายตามที่ตกลงกับผู้เอาประกันภัย